Bituumeni mark PB-2 on otseselt destillatsioonijääk, kusjuures sellele margile vajalik viskoossus saavutatakse kolonni põhjatemperatuuri reguleerimisega. Temperatuur on piirides 320-360 ºC. Tingviskoossuse reguleerimise ja nõuetega vastavusse viimisega, on tagatud ka teised nõutud näitajad.    Bituumeni margid PB-4 ja PB-5 valmistatakse õlikoksi seadme bituumenite tootmise sõlmes samast destillatsioonijäägist õhuga läbipuhumise teel. Horisontaalsed koksikuubid on varustatud igaüks nelja vertikaalse barbotöörtoruga. Puhumise temperatuur on 250 ± 10 ºC, puhumise aeg margil PB-4 2-6, margil PB-5 4-6 tundi olenevalt tooraine viskoossusest. Puhumise aega täpsustatakse vaheanalüüsidega. Valmisbituumen jahutatakse 130 - 150 ºC-ni ja antakse tarbijate bituumeniveokisse kas otse kuubist või  läbi vahemahuti.